Lus vir hoendernekke en -pote? Kry dit nou in blikkiesDanksy Eiren Drake is die gewilde Suid-Afrikaanse gereg nou in blikkies beskikbaar. (Foto: Shoprite) Dit is dalk nou nie ŉ happie wat in almal se smaak val nie, maar vir diegene met ŉ voorliefde vir hoenderpote en -nekke, is daar goeie nuus: Dit is nou in geblikte vorm by Shoprite-winkels landwyd beskikbaar. Tin Stuf, ŉ inmaakmaatskappy in Limpopo, is die eksklusiewe verskaffer van dié ingelegde produk. Die onderneming is die geesteskind van Eiren Drake en sy oorlede oupa, Spencer, wat in 2017 begin het met die bouwerk aan die aanleg in Tzaneen. Dit is in 2020, te midde van die Covid-19-pandemie, bekend gestel. Hul vlagskipprojek, ŉ 400 g-blikkie hoenderpote en -nekke, is in die dieselfde jaar bekend gestel. Drake sê die plan om dié hoendersnitte in te maak, spruit uit sy grootwordjare in landelike Limpopo. “As ŉ jong seuntjie het ek baie tyd saam met my oorlede oupa se werkers deurgebring. Hulle kinders was my vriende en speelmaats. Ek is destyds aan die gewilde gereg van hoenderpote bekend gestel en dit het vinnig een van my gunstelingdisse geword – en dit is vandag steeds,” sê hy. Die 26-jarige entrepreneur sê hy het heelwat geleer oor gewilde kosdisse en kulture, maar hy het ook bewus geword van hoe moeilik dit vir talle mense is om gehalteproteïen in die hande te kry. Die 26-jarige entrepreneur sê hy het heelwat geleer oor gewilde kosdisse en kulture, maar hy het ook bewus geword van hoe moeilik dit vir talle mense is om gehalteproteïen in die hande te kry. (Foto: TIN STUF/Facebook) Die maatskappy se oplossing was om hoendernekke en -pote – ook genoem walkie talkies – en een van Suid-Afrika se gewildste straatkosdisse, in te lê. In hierdie stadium het die maatskappy 35 werkers per skof, maar dit kan na tot soveel as 60 verhoog word, mits die vraag na die produk verhoog. Onder die werkers by die aanleg is verskeie vriende wat Drake as jong kind aan die gereg bekend gestel het. “Hulle is die mense agter ons innovasie om ŉ nuwe produkkonsep te ontwikkel en die inspirasie om deur te druk met ons poging om dit bekend te stel,” sê hy. Oupa Spencer Drake is in November 2020 dood, ŉ reuseslag vir Drake wat hom as nie net sy sakevennoot en belegger bestempel nie, maar ook as sy lewensafrigter, mentor en bowenal sy geliefde oupa. Die Shoprite-groep het Drake genader vir ŉ drie jaar lange kontrak om sy produk eksklusief aan die kleinhandelaar te verskaf. (Foto: TIN STUF/Facebook) In Februarie vanjaar het Drake se lot opnuut ten goede verander nadat die Shoprite-groep hom genader het vir ŉ drie jaar lange kontrak om sy produk eksklusief aan die kleinhandelaar te verskaf. “As ŉ kleinsake-eienaar en in my heel eerste betrokkenheid by formele kleinhandel in die korporatiewe ruimte, was dit ŉ absolute eer en groot voorreg om onder die leiding van die Shoprite-span te werk,” sê Drake. “Hulle het nie net ŉ beduidende uitwerking op die toekoms van ons klein sakeonderneming nie, maar Shoprite het ook die toekoms geword waarop die voortbestaan van ons onderneming nou gegrond is.”